*Projekts*

LATVIJAS REPUBLIKAS MINISTRU KABINETS

2015.gada \_\_\_\_. \_\_\_\_\_\_\_\_\_\_ Noteikumi Nr.\_\_\_\_\_

Rīgā (prot. Nr.\_\_\_\_\_.§)

**Nacionālais numerācijas plāns**

Izdoti saskaņā ar [Elektronisko sakaru likuma](http://likumi.lv/doc.php?id=96611) [56.pantu](http://likumi.lv/doc.php?id=96611#p56).

**I. Vispārīgie jautājumi**

1. Noteikumi par nacionālo numerācijas plānu nosaka numura struktūru un formātu tā identifikācijai un maršrutēšanai, numura sastādīšanas procedūras, kā arī numerācijas lietošanas mērķus un veidus.

2. Noteikumos ir lietoti šādi termini un simboli:

2.1. **bezmaksas izsaukuma pakalpojuma numurs** – nacionālais numurs, viens no pakalpojumu numuriem, ko lieto elektronisko sakaru pakalpojumu sniegšanai un par kura lietošanu maksā izsaukuma saņēmējs;

2.2**. citu veidu pakalpojumu numurs** – nacionālais numurs, viens no pakalpojumu numuriem, ko nelieto tādiem pakalpojumiem, kuru sniegšanai paredzēti bezmaksas izsaukuma pakalpojuma numuri, dalītās samaksas pakalpojuma numuri vai papildu samaksas pakalpojuma numuri;

2.3. **dalītās samaksas pakalpojuma numurs** – nacionālais numurs, viens no pakalpojumu numuriem, ko lieto elektronisko sakaru pakalpojumu sniegšanai un par kura lietošanu daļu maksā izsaukuma veicējs, bet atlikušo daļu – izsaukuma saņēmējs;

2.4. **datu pārraides tīklu identifikācijas kods** – identifikācijas koda veids (ciparu kombinācija), kas apzīmē datu pārraides tīklu valstī;

2.5. **identifikācijas kods** *(IC jeb- identification code)* – ciparu kombinācija, kura nacionālā un starptautiskā mērogā identificē publisko elektronisko sakaru tīklu;

2.6. **iekšzemes izsaukums** – izsaukums, kurš ir uzsākts un pabeigts Latvijas Republikas teritorijā;

2.7. **īsais kods** – prefikss, piekļuves kods vai īsais numurs, kas tiek lietots publiskajā elektronisko sakaru tīklā kā sākuma daļa izsaucamā numura sastādīšanas secībā vai kā atsevišķs numurs galalietotāju piekļuvei publiskā elektronisko sakaru tīkla pakalpojumiem;

2.8. **īsais numurs** – viens no īsā koda veidiem, kura formāts ir īsāks par numuru pamatformātā;

2.9. **mobilā pieslēguma identifikācijas numurs** *(MSIN jeb– Mobile Subscriber Identification Number)* – publiskā mobilā telefonu tīkla lietotāja identifikācijas numura trešais lauks, kas identificē publiskā mobilā elektronisko sakaru tīkla pieslēguma punktu;

2.10. **nacionālais numurs** – numurs, kuru lieto izsaukumiem valsts robežās;

2.11. **nacionālais signalizācijas punktu kods** – identifikācijas koda veids, kuru lieto, lai nodrošinātu signalizācijas datu maršrutēšanu un identifikāciju publiskajos elektronisko sakaru tīklos valstī;

2.12. **numurs pamatformātā** – Latvijas Republikas nacionālais numurs, kas sastāv no astoņiem cipariem;

2.13. **numura slēgtā sastādīšanas procedūra** – kārtība, kas nosaka vienādu (unificētu) numura formātu un unificētu numura sastādīšanu;

2.14. **operatora izvēles kods** – piekļuves kods, ciparu kombinācija, ko galalietotājs sastāda, lai veiktu izsaukumu, izmantojot cita operatora publisko elektronisko sakaru tīklu;

2.15. **operatora publiskā mobilā telefonu tīkla kods** *(MNC jeb- Mobile Network Code****)*** – publiskā mobilā telefonu tīkla lietotāja identifikācijas numura otrais lauks, kas norāda piederību publiskā mobilā telefonu tīkla operatoram;

2.16. **papildu samaksas pakalpojuma numurs** – nacionālais numurs, viens no pakalpojumu numuriem, ko lieto tādiem elektronisko sakaru pakalpojumiem, kurus galalietotāji saņem par maksu, kas ir atšķirīga no maksas par iekšzemes izsaukumiem vai starptautiskajiem izsaukumiem, kā arī citiem elektronisko sakaru pakalpojumiem (piemēram, bezmaksas izsaukums, dalītās samaksas izsaukums);

2.17. **piekļuves kods** – viens no īsā koda veidiem, kas tiek lietots vienā publiskajā elektronisko sakaru tīklā kā sākuma daļa izsaucamā numura sastādīšanas secībā vai kas tiek lietots atsevišķi no izsaucamā numura galalietotāju piekļuvei cita publiskā elektronisko sakaru tīkla pakalpojumiem;

2.18. **prefikss** – viens no īsā koda veidiem, kas publiskajā telefonu tīklā tiek sastādīts pirms izsaucamā numura, bet nav izsaucamā numura daļa un kas tiek lietots, lai piekļūtu publiskā telefonu tīkla pakalpojumiem (numerācijas plāna ietvaros tiek lietots viens prefikss – starptautiskais prefikss);

2.19.**publiskais fiksētais elektronisko sakaru tīkls** – publiskais elektronisko sakaru tīkls, kurā noslodzes maršrutēšanu nodrošina uz pastāvīgu pieslēguma punktu vai no tā;

2.20.**publiskā fiksētā telefonu tīkla numurs** – nacionālais numurs, ko lieto publiskajā fiksētajā elektronisko sakaru tīklā Latvijas Republikas teritorijā;

2.21.**publiskais mobilais elektronisko sakaru tīkls** – publiskais elektronisko sakaru tīkls, kurā noslodzes maršrutēšanu nodrošina uz kustībā esošu pieslēguma punktu vai no tā, izmantojot mobilajam sakaru dienestam paredzētu Latvijas Republikas radiofrekvenču spektru, kā arī nodrošina starptautisko viesabonēšanu;

2.22.**publiskā mobilā telefonu tīkla numurs** – nacionālais numurs, ko lieto publiskajā mobilajā elektronisko sakaru tīklā, izmantojot Latvijas Republikas radiofrekvenču spektru;

2.23. **publiskā mobilā telefonu tīkla lietotāja identifikācijas numurs** *(IMSI jeb–  International Mobile Subscriber Identity)* **-** numurs, kas saskaņā ar mobilo telefonu elektrosakaru standartu ir unikāls katram mobilo telefona tīklu galalietotājam;

2.24. **publiskā mobilā telefonu tīkla valsts kods** *(MCC jeb– Mobile Country Code)* **-** publiskā mobilā telefonu tīkla lietotāja identifikācijas numura pirmais lauks, kas norāda piederību publiskā mobilā telefonu tīkla lietotāja valstij;

2.25. **operatora pakalpojuma numurs** – īsais numurs, kuru lieto dažādu pakalpojumu nodrošināšanai;

2.26. **saskaņotais pakalpojums ar sociālo vērtību** – pakalpojums, kas galalietotājam ir pieejams bez maksas un atbilst noteiktai sociālai nepieciešamībai, veicina personu vai noteiktu personu grupu labklājību vai drošību, vai palīdz grūtībās nonākušām personām, un kura sniegšanai lietotā numura izsaukuma izmaksas sedz izsaukuma saņēmējs;

2.27. **simbols “X”** – viens cipars numurā (0 vai 1, vai 2, vai 3, vai 4, vai 5, vai 6, vai 7, vai 8, vai 9);

2.28. **simbols “Y”** – viens cipars numurā (0 vai 4, vai 5, vai 6, vai 7, vai 8, vai 9);

2.29. **starptautiskais izsaukums** – izsaukums kurš ir uzsākts Latvijas Republikas teritorijā un pabeigts ārpus Latvijas Republikas teritorijas;

2.30. **starptautiskais prefikss** – ciparu kombinācija, ko sastāda, lai veiktu izsaukumu starptautiskajā publiskajā telefonu tīklā;

2.31. **starptautiskais numurs** – numurs, kuru lieto starptautiskā izsaukuma nodrošināšanai;

2.32. **starptautiskais signalizācijas punktu kods** *(ISPC jeb-* ***International Signalling Point Codes****)* **–** identifikācijas koda veids, ko lieto, lai nodrošinātu signalizācijas datu maršrutēšanu un identifikāciju starptautiskajā publiskajā telefonu tīklā;

2.33. **valsts kods** *(CC jeb****-*** *Country Code)* – piekļuves kods, kas identificē valsti starptautiskajā publiskajā elektronisko sakaru tīklā.

3. Publiskā telefonu tīkla numuru veidošanai izmanto tikai ciparus.

4. Latvijas Republikā numurs tiek sastādīts, izmantojot numura slēgto sastādīšanas procedūru.

5. Lietošanā piešķirto numuru vai kodu lieto vienīgi tam noteiktajam lietošanas mērķim (2.pielikums).

6. Numurus pēc to struktūras un formāta iedala:

6.1. publiskā telefonu tīkla numuros pamatformātā (skatīt II.sadaļā);

6.2. īsajos kodos (skatīt III.sadaļā);

6.3. identifikācijas kodos (skatīt IV.sadaļā).

**II. Publiskā telefonu tīkla numuri**

7. Publiskā telefonu tīkla numurus iedala:

7.1. starptautiskie numuri;

7.2. nacionālie numuri.

8.Nacionālos numurus iedala:

8.1. publiskā fiksētā telefonu tīkla numuri;

8.2. publiskā mobilā telefonu tīkla numuri;

8.3. pakalpojumu numuri.

9.Pakalpojumu numurus iedala:

9.1. bezmaksas izsaukuma pakalpojuma numuri;

9.2. dalītās samaksas pakalpojuma numuri;

9.3. papildu samaksas pakalpojuma numuri;

9.4. citu veidu pakalpojumu numuri.

10. Latvijas Republikas starptautiskā numura formāts sastāv no valsts koda un nacionālā numura (1.pielikuma 1.punkts). Starptautiskais prefikss nav Latvijas Republikas starptautiskā publiskā telefonu tīkla numura sastāvdaļa.

11. Publiskā fiksētā telefonu tīkla numura pirmais cipars (indekss) norāda uz piederību publiskajam fiksētajam elektronisko sakaru tīklam (2.pielikuma 1.tabula).

12. Publiskā mobilā telefonu tīkla numura pirmais cipars (indekss) norāda uz piederību publiskajam mobilajam elektronisko sakaru tīklam (2.pielikuma 1.tabula).

13.Publiskā fiksētā telefonu tīkla numuru vai publiskā mobilā telefonu tīkla numuru nelieto tādiem pakalpojumiem, kuru sniegšanai paredzēti pakalpojumu numuri.

14. Bezmaksas izsaukuma pakalpojuma numurs ir nacionālais numurs, kura pirmie divi cipari (indeksi) norāda uz piederību bezmaksas izsaukuma pakalpojuma numuriem (2.pielikuma 1.tabula).

15. Dalītās samaksas pakalpojuma numurs ir nacionālais numurs, kura pirmie divi cipari (indeksi) norāda uz piederību dalītās samaksas pakalpojuma numuriem (2.pielikuma 1.tabula).

16. Papildu samaksas pakalpojuma numurs ir nacionālais numurs, kura pirmie divi cipari (indeksi) norāda uz piederību papildu samaksas pakalpojuma numuriem (2.pielikuma 1.tabula).

17. Citu veidu pakalpojumu numurs ir nacionālais numurs, kura pirmie divi cipari (indeksi) norāda uz piederību cita veida pakalpojuma numuriem (2. pielikuma 1. tabula).

**III. Īsie kodi**

18. Īsos kodus iedala piekļuves kodos, īsajos numuros un prefiksos, kuru formāts ir divi, trīs, četri, pieci vai seši cipari (1.pielikuma 7.punkts un 2.pielikuma 2.tabula).

19. Īsie kodi trīs ciparu formātā 100, 104–109 un 190–199 un četru ciparu formātā 1010–1019, 1020–1029 un 1030–1039 ir piekļuves kodi, ko lieto kā operatora izvēles kodus.

20.Īsos numurus:

20.1. divu ciparu formātā 01, 02, 03 un 04, kā arī trīs ciparu formātā 110, 112, 113, 114 un 115 lieto vienīgi speciālie dienesti: Valsts ugunsdzēsības un glābšanas dienests, Valsts policija, Neatliekamās medicīniskās palīdzības dienests, gāzes avārijas dienests, Jūras meklēšanas un glābšanas koordinācijas centrs (2.pielikuma 2.tabula);

20.2. trīs ciparu formātā 11X, 12X – 15X un 17X, lieto operatoru pakalpojumiem, izņemot īsos kodus minētus šo noteikumu [20.1.apakšpunktā](http://m.likumi.lv/doc.php?id=180527#p20);

20.3. kuri sākas ar “118” četru ciparu formātā (118X) vai piecu ciparu formātā (1184X), lieto telefonu uzziņu dienestam, kurš papildus informācijai par abonentiem, kuri ir devuši piekrišanu savu datu iekļaušanai publiski pieejamā abonenta sarakstā, var sniegt arī cita veida informāciju.

20.4. kuri sākas ar “16” četru ciparu formātā (16XX), lieto operatoru pakalpojumiem tikai konkrētā publiskā elektroniskā sakaru tīkla ietvaros;

20.5. kuri sākas ar cipariem “82” piecu ciparu formātā (82XXX) un “83”, “84”, “85”, “86”, “87”, “88” un “89” četru ciparu formātā (83XX, 84XX, 85XX, 86XX, 87XX, 88XX, 89XX), lieto operatoru pakalpojumiem;

20.6. tāda satura pakalpojumu sniegšanai, kuros propagandēta, atainota vai ietverta cietsirdīga uzvedība, vardarbība, erotika, pornogrāfija vai azartspēles, satura pakalpojumu sniedzēji lieto tikai īso numuru, kurš sākas ar “88” vai “89” četru ciparu formātā (88XX vai 89XX), ciktāl šāda satura pakalpojumu sniegšana nav aizliegta ar likumu.

21. Īsie numuri Eiropas Savienības elektronisko sakaru saskaņoto pakalpojumu ar sociālo vērtību sniegšanai:

21.1. īsos numurus, kuri sākas ar “116” sešu ciparu formātā (116XXX), lieto Eiropas Savienības elektronisko sakaru saskaņoto pakalpojumu ar sociālo vērtību sniegšanai, izņemot numuru 116112, kuru nelieto un kura numerācijas lietošanas tiesības nepiešķir nevienam elektronisko sakaru komersantam;

21.2. izsaukuma laikā, lietojot īsos numurus diapazonā 116XXX, nav atļauta reklāma, izklaides pakalpojumi, mārketings un tirdzniecība, izsaukuma lietošana turpmākiem tirdzniecības vai komercpakalpojumiem;

21.3. Vides aizsardzības un reģionālās attīstības ministrija oficiālajā izdevumā “Latvijas Vēstnesis” publicē to numuru sarakstu, kuri rezervēti saskaņotajiem pakalpojumiem ar sociālo vērtību, kā arī to lietošanas nosacījumus atbilstoši šiem noteikumiem. Vides aizsardzības un reģionālās attīstības ministrija nodrošina, lai ministrijas mājaslapā internetā tiktu uzturēta informācija, kurā norādīti 116XXX sērijas numuri un ar tiem saistītie pieejamie pakalpojumi;

21.4. lēmumu par 116XXX sērijas numura pakalpojuma sniedzēju pieņem šo noteikumu [2.pielikuma](http://m.likumi.lv/doc.php?id=180527#piel2) 3.tabulā minētā par 116XXX sērijas numura pakalpojuma darbības jomu atbildīgā iestāde (konkursa kārtībā). Atbildīgās iestādes lēmumu var pārsūdzēt administratīvo procesu regulējošos normatīvajos aktos noteiktajā kārtībā. Šis punkts neattiecas uz gadījumiem, ja 116XXX sērijas numura pakalpojumu sniedz valsts institūcija, kurai šāda funkcija deleģēta normatīvajos aktos noteiktajā kārtībā;

21.5. izvēloties 116XXX sērijas numura pakalpojuma sniedzēju, vērtē atbilstību šo noteikumu [2.pielikuma](http://m.likumi.lv/doc.php?id=180527#piel2) 3.tabulā minētajam attiecīgā pakalpojuma aprakstam;

21.6. 116XXX sērijas numura pakalpojuma sniedzējs nodrošina pakalpojuma saturu un pieejamību atbilstoši šo noteikumu [2.pielikuma](http://m.likumi.lv/doc.php?id=180527#piel2) 3.tabulā minētajam attiecīgā pakalpojuma aprakstam un darba laika nosacījumiem;

21.7. 116XXX sērijas numura pakalpojuma sniedzējs izvēlas elektronisko sakaru pakalpojumu sniedzēju, kas nodrošina Eiropas Savienības vienotā numura ieviešanu un, slēdzot starpsavienojuma līgumus, nodrošina piekļuvi tam no visiem elektronisko sakaru tīkliem;

21.8. izvēlētais elektronisko sakaru pakalpojumu sniedzējs, vispārējā kārtībā iesniedzot Sabiedrisko pakalpojumu regulatoram atbildīgās iestādes lēmumu par 116XXX sērijas numura pakalpojuma sniedzēja izvēli un 116XXX sērijas numura pakalpojuma sniedzēja iesniegumu par operatora izvēli, pieprasa konkrēta sociālās vērtības pakalpojuma saskaņoto numuru (116XXX).

22. Īso kodu „00” lieto kā starptautisko prefiksu.

**IV. Identifikācijas kodi**

23. Identifikācijas kodus iedala:

23.1. starptautiskajos signalizācijas punktu kodos;

23.2. nacionālajos signalizācijas punktu kodos;

23.3. mobilā telefonu tīkla kodos;

23.4. datu pārraides tīkla identifikācijas kodos.

24. Starptautisko signalizācijas punkta kodu piešķir operatoram (2.pielikuma 4.tabula). Starptautiskais signalizācijas punkta koda formāts sastāv no trim laukiem ar 14 bitiem jeb pieciem cipariem (1.pielikuma 3.punkts), no kuriem:

24.1. pirmie trīs biti (pirmais cipars) identificē zonas kodu, kurā no pasaules astoņiem numerācijas reģioniem signalizācijas punkts atrodas;

24.2. nākamie astoņi biti (trīs cipari) identificē apgabala kodu, kurā no 256 apgabaliem signalizācijas punkts atrodas;

24.3. pēdējie trīs biti (viens cipars) norāda, kurš starptautiskās signalizācijas punktu kods tiks adresēts no starptautiskās signalizācijas punktu kodu kopas.

25. Nacionālo signalizācijas punktu kodu piešķir operatoram. Nacionālais signalizācijas punktu kods sastāv no viena 14 bitu lauka, kura skaitlisko vērtību apzīmē ar pieciem decimālajiem cipariem diapazonā no 00000 līdz 16384 (1.pielikuma 4.punkts), kur pirmie divi cipari apzīmē indeksu, bet pēdējie trīs – centrāles numuru (2.pielikuma 5.tabula).

26. Publiskā mobilā telefonu tīkla lietotāja identifikācijas numuru piešķir operatoram. Publiskā mobilā telefonu tīkla lietotāja identifikācijas numurs sastāv no trim laukiem, kuru kopējais garums nepārsniedz 15 ciparus (1.pielikuma 5.punkts), no kuriem:

26.1. pirmie trīs cipari identificē publiskā mobilā telefonu tīkla valsts kodu;

26.2. nākamie divi cipari identificē konkrēta operatora publiskā mobilā telefonu tīkla kodu;

26.3. pēdējie cipari, kuru skaits var sasniegt deviņus vai desmit ciparus, identificē konkrēta operatora unikālu mobilā pieslēguma identifikācijas numuru.

27.Publiskā mobilā tīkla kods ir piecu ciparu kods kas sastāv no publiskā mobilā telefonu tīkla valsts koda un operatora publiskā mobilā telefonu tīkla koda (1.pielikuma 5.punkts).

28. Datu pārraides tīkla identifikācijas koda formāts sastāv no četriem cipariem, kur pirmie trīs cipari identificē valsts datu pārraides tīkla kodu un pēdējais cipars identificē valsts datu pārraides tīkla numuru (1.pielikuma 6.punkts). Datu pārraides tīkla identifikācijas kodu sadalījums ir noteikts šo noteikumu [2.pielikuma](http://m.likumi.lv/doc.php?id=180527#piel2) 7.tabulā.

**V. Numura sastādīšanas procedūras**

29. Lietotājs numuru sastāda šādi:

29.1. veicot starptautisko izsaukumu publiskajā fiksētajā elektronisko sakaru tīklā vai publiskajā mobilajā elektronisko sakaru tīklā, numuru sastāda šādā secībā – starptautiskais prefikss, valsts kods, attiecīgās valsts nacionālais numurs ([3. pielikuma](http://m.likumi.lv/doc.php?id=180527#piel4) 1.1. punkts);

29.2. veicot iekšzemes izsaukumu publiskajā fiksētajā elektronisko sakaru tīklā vai publiskajā mobilajā elektronisko sakaru tīklā, sastāda nacionālo numuru ([3. pielikuma](http://m.likumi.lv/doc.php?id=180527#piel4) 1.2. punkts);

29.3. veicot iekšzemes izsaukumu publiskajā fiksētajā elektronisko sakaru tīklā vai publiskajā mobilajā elektronisko sakaru tīklā uz trīs, četru, piecu vai sešu ciparu īsajiem numuriem ([3. pielikuma](http://m.likumi.lv/doc.php?id=180527#piel4) 1.3. punkts).

30. Publiskajā fiksētajā elektronisko sakaru tīklā veicot izsaukumu uz divu ciparu īso pakalpojumu numuru – pirmais cipars 0, otrais cipars 1, 2, 3 vai 4 ([3.pielikuma](http://m.likumi.lv/doc.php?id=180527#piel4) 1.4. punkts).

31. Ja operatoru izvēlas, izmantojot operatora izvēles pakalpojumu:

31.1. veicot starptautisko izsaukumu publiskajā fiksētajā elektronisko sakaru tīklā vai publiskajā mobilajā elektronisko sakaru tīklā, numuru sastāda šādā secībā – operatora izvēles kods, starptautiskais prefikss, valsts kods un nacionālais numurs ([3. pielikuma](http://m.likumi.lv/doc.php?id=180527#piel5) 2.1. punkts);

31.2. veicot iekšzemes izsaukumu numuru sastāda šādā secībā – operatora izvēles kods un nacionālais numurs ([3. pielikuma](http://m.likumi.lv/doc.php?id=180527#piel5) 2.2. punkts).

32.Ja operatoru izvēlas pēc noklusējuma vai izmantojot operatora iepriekšējas izvēles pakalpojumu:

32.1. veicot starptautisko izsaukumu publiskajā fiksētajā elektronisko sakaru tīklā vai publiskajā mobilajā elektronisko sakaru tīklā, numuru sastāda šādā secībā – starptautiskais prefikss, valsts kods un nacionālais numurs ([3. pielikuma](http://m.likumi.lv/doc.php?id=180527#piel5) 2.3. punkts);

32.2. veicot iekšzemes izsaukumu publiskajā fiksētajā elektronisko sakaru tīklā vai publiskajā mobilajā elektronisko sakaru tīklā, numuru sastāda šādā secībā – nacionālais numurs ([3. pielikuma](http://m.likumi.lv/doc.php?id=180527#piel5) 2.4. punkts).

**VI. Numuru identifikācija un maršrutēšana**

33. Veicot starptautisko izsaukumu, operators nodrošina, ka numura identifikācija un maršrutēšana notiek pēc valsts koda un attiecīgās valsts nacionālā numura. Ja starptautisko izsaukumu veic no publiskā mobilā elektronisko sakaru tīkla, operators nodrošina valsts koda un publiskā mobilā telefonu tīkla valsts koda sakritību pēc valsts piederības.

34. Veicot iekšzemes izsaukumu, numuru identifikācija un maršrutēšana notiek pēc nacionālā numura.

35. Publiskā mobilā telefonu tīkla numurus var lietot vienīgi ar Latvijas Republikas operatora publiskā mobilā tīkla kodu.

**VII. Noslēguma jautājumi**

36. Ar šo noteikumu spēkā stāšanos spēku zaudē Ministru kabineta 2008.gada 25.augusta noteikumi Nr.684 „Noteikumi par nacionālo numerācijas plānu” (Latvijas Vēstnesis, 2009, 145.nr., 200.nr.; 2010, 40.nr., 46.nr., 135.nr.; 2011, 86.nr.; 2012, 48.nr.; 2013, 219.nr.; 2014, 174.nr.).

37. Noteikumi stājas spēkā 2016.gada 1.janvārī.

Ministru prezidente L.Straujuma

Vides aizsardzības

un reģionālās attīstības ministrs

K.Gerhards

Vīza:

valsts sekretārs G.Puķītis

29.05.2015.

A.Vāvere

66016536, [aija.vavere@varam.gov.lv](mailto:aija.vavere@varam.gov.lv)